《崇仁县》
宋代·孙觌

万山攒拥天一笠，北风吹雨两鬓湿。饥乌绝叫护巢飞，老蛟怒起拿云立。

孤城短日砧杵急，骑驴渺渺冲泥入。桑枝倒折机杼空，道旁废井无人汲。

遗民到今传旧邑，击水华鲸浪三级。

故物漂流百战馀，客子起坐万感集。小驿香醪如雪汁，一杯快作长虹吸。

酒醒寂历照短檠，幽咽数声邻妇泣。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。